CELEX: 32020R0003
Language: fi
Date: 2019-08-28 00:00:00
Title: Komission delegoitu asetus (EU) 2020/3, annettu 28 päivänä elokuuta 2019, venussimpukoiden (Venus spp.) pyyntiä tietyillä Italian aluevesillä koskevasta poisheittämissuunnitelmasta

6.1.2020   
               
               
                  FI
               
               
                  Euroopan unionin virallinen lehti
               
               
                  L 2/1
               
            
         KOMISSION DELEGOITU ASETUS (EU) 2020/3,
         annettu 28 päivänä elokuuta 2019,
         venussimpukoiden (Venus spp.) pyyntiä tietyillä Italian aluevesillä koskevasta poisheittämissuunnitelmasta
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta 11 päivänä joulukuuta 2013 annetun Euroopan parlamentin ja neuvoston asetuksen (EU) N:o 1380/2013 (1) ja erityisesti sen 15 artiklan 6 kohdan,
         ottaa huomioon kalavarojen säilyttämisestä ja meriekosysteemien suojelemisesta teknisten toimenpiteiden avulla, neuvoston asetusten (EY) N:o 1967/2006, (EY) N:o 1224/2009 ja Euroopan parlamentin ja neuvoston asetusten (EU) N:o 1380/2013, (EU) 2016/1139, (EU) 2018/973, (EU) 2019/472 ja (EU) 2019/1022 muuttamisesta sekä neuvoston asetusten (EY) N:o 894/97, (EY) N:o 850/98, (EY) N:o 2549/2000, (EY) N:o 254/2002, (EY) N:o 812/2004 ja (EY) N:o 2187/2005 kumoamisesta 20 päivänä kesäkuuta 2019 annetun Euroopan parlamentin ja neuvoston asetuksen (EU) 2019/1241 (2) ja erityisesti sen 15 artiklan 2 kohdan,
         ottaa huomioon kalavarojen kestävää hyödyntämistä koskevista hoitotoimenpiteistä Välimerellä, asetuksen (ETY) N:o 2847/93 muuttamisesta ja asetuksen (EY) N:o 1626/94 kumoamisesta 21 päivänä joulukuuta 2006 annetun neuvoston asetuksen (EY) N:o 1967/2006 (3) ja erityisesti sen 15 a artiklan,
         sekä katsoo seuraavaa:
         
                     (1)
                  
                  
                     Asetuksen (EU) N:o 1380/2013 tavoitteena on lopettaa poisheittäminen unionin kalastuksissa asteittain ottamalla käyttöön purkamisvelvoite niiden lajien saaliiden osalta, joihin sovelletaan saalisrajoituksia, ja Välimerellä myös niiden lajien saaliiden osalta, joihin sovelletaan vähimmäiskokoja.
                  
               
                     (2)
                  
                  
                     Asetuksen (EU) N:o 1380/2013 15 artiklan 1 kohdan d alakohdan mukaisesti purkamisvelvoitetta sovelletaan pohjakalalajien kalastuksessa Välimerellä kalastusta määrittävien lajien osalta viimeistään 1 päivästä tammikuuta 2017 ja kaikkien muiden lajien osalta viimeistään 1 päivästä tammikuuta 2019.
                  
               
                     (3)
                  
                  
                     Asetuksen (EU) N:o 1380/2013 15 artiklan 6 kohdassa siirretään komissiolle valta hyväksyä delegoiduilla säädöksillä poisheittämissuunnitelmia enintään kolme vuotta kestäväksi kaudeksi, jota voidaan jatkaa vielä yhteensä kolmen vuoden ajaksi, yhteisten suositusten perusteella, joita jäsenvaltiot ovat laatineet kuultuaan asianomaisia neuvoa-antavia toimikuntia. Poisheittämissuunnitelmiin voivat sisältyä asetuksen (EU) N:o 1380/2013 15 artiklan 5 kohdan a–e alakohdassa tarkoitetut eritelmät, kuten säilyttämisen vähimmäisviitekokojen vahvistaminen.
                  
               
                     (4)
                  
                  
                     Asetuksen (EY) N:o 1967/2006 15 a artiklassa ja asetuksen (EU) 2019/1241 15 artiklan 2 kohdassa siirretään komissiolle valta vahvistaa poisheittämissuunnitelmien hyväksymistä varten purkamisvelvoitteen alaisille lajeille säilyttämisen vähimmäisviitekoko, jonka tarkoituksena on varmistaa nuorten meren eliöiden suojeleminen. Kyseisten artiklojen mukaan säilyttämisen vähimmäisviitekoot voivat tarvittaessa poiketa niistä, jotka vahvistetaan kyseisen asetuksen liitteessä III ja asetuksen (EU) 2019/1241 32 artiklan voimaantulon jälkeen asetuksen (EU) 2019/1241 liitteessä IX.
                  
               
                     (5)
                  
                  
                     Komission delegoidussa asetuksessa (EU) 2016/2376 (4) vahvistetaan Italian toimittaman suosituksen perusteella venussimpukoiden (Venus spp.) pyyntiä Italian aluevesillä koskeva poisheittämissuunnitelma 1 päivän tammikuuta 2017 ja 31 päivän joulukuuta 2019 väliseksi ajaksi.
                  
               
                     (6)
                  
                  
                     Italia on ainoa jäsenvaltio, jolla on välitön kalastuksenhoitoetu venussimpukoiden (Venus spp.) kalastuksen osalta Italian aluevesillä GFCM:n maantieteellisillä osa-alueilla 9, 10, 17 ja 18, joten se toimitti komissiolle asetuksen (EU) N:o 1380/2013 18 artiklassa säädetyn menettelyn mukaisesti ja Välimeren neuvoa-antavaa toimikuntaa (MEDAC) kuultuaan venussimpukoiden (Venus spp.) poisheittämistä koskevan uuden yhteisen suosituksen.
                  
               
                     (7)
                  
                  
                     Tieteellis-teknis-taloudellinen kalastuskomitea (STECF) tarkasteli Italian toimittamaa uutta yhteistä suositusta 1–5 päivänä heinäkuuta 2019 pidetyssä täysistunnossaan (5).
                  
               
                     (8)
                  
                  
                     Uudessa yhteisessä suosituksessa ehdotetaan, että pohjaharoilla suoritettavassa venussimpukoiden (Venus spp.) kalastuksessa Italian aluevesillä GFCM:n maantieteellisillä osa-alueilla 9, 10, 17 ja 18 sovelletaan poikkeusta korkean eloonjäämisasteen perusteella. Italia esitti tieteellistä näyttöä osoittaakseen poisheitettyjen venussimpukoiden (Venus spp.) korkean eloonjäämisasteen kyseisessä kalastuksessa ja lähetti tähän liittyvän tieteellisen seurantaohjelman. Näyttö toimitettiin STECF:lle, joka totesi, että poisheitettyjen simpukoiden eloonjäämisasteen odotetaan olevan huomattava. Lisäksi ehdotetun tieteellisen seurantaohjelman pitäisi STECF päätelmien mukaan tuottaa luotettavaa tietoa, jonka avulla poisheittämissuunnitelman vaikutuksia voidaan arvioida. STECF:n arvioinnin perusteella on aiheellista sisällyttää mainittu poikkeus tähän asetukseen kolmen vuoden ajaksi.
                  
               
                     (9)
                  
                  
                     Uudessa yhteisessä suosituksessa ehdotetaan niinikään, että myös jatkossa olisi sovellettava delegoidussa asetuksessa (EU) 2016/2376 vahvistettua venussimpukoiden (Venus spp.) pienennettyä säilyttämisen vähimmäisviitekokoa, joka poikkeaa neuvoston asetuksen (EY) N:o 1967/2006 liitteestä III. STECF totesi, että säilyttämisen vähimmäisviitekoko pysyy silti suurempana kuin määritetty sukukypsyyskoko ja ettei ole näyttöä siitä, että säilyttämisen vähimmäisviitekoon pienentämisellä olisi ollut kantaan haitallista vaikutusta. STECF totesi päätelmänään, että pyyntö pienennetyn säilyttämisen vähimmäiskoon pitämisestä voimassa vaikuttaa kohtuulliselta. STECF kuitenkin päätteli myös, ettei vähimmäiskoon muuttamisen aikaisempia ja ennakoitavia tulevia vaikutuksia kalastuksen määrään ja kannan biomassaan voida arvioida kattavasti. Siksi tarvittaisiin lisää tutkimuksia ja tietoa tällaisista vaikutuksista. Asetus (EU) 2019/1241, jonka liitteessä IX vahvistetaan Välimerta koskevia alueellisia teknisiä toimenpiteitä, tuli voimaan 14 päivänä elokuuta 2019, eikä siinä säädetä siirtymätoimenpiteistä tällaisia alueellisia teknisiä toimenpiteitä muuttavien delegoitujen säädösten hyväksymismenettelyn osalta. Italia toimitti ja STECF arvioi yhteisen suosituksen ennen asetuksen (EU) 2019/1241 voimaantuloa, minkä vuoksi siinä ei viitata asetukseen (EU) 2019/1241. Nämä poikkeukselliset olosuhteet huomioon ottaen komissio kuitenkin katsoo, että sen saatavissa tässä vaiheessa olevissa yhteisen suosituksen ja STECF:n arvioinnin tiedoissa mikään ei viittaa siihen, että ehdotettu pienennetty säilyttämisen vähimmäisviitekoko ei olisi asetuksen (EU) 2019/1241 15 artiklassa teknisiä toimenpiteitä varten vahvistettujen vaatimusten mukainen. Näiden päätelmien pohjalta on aiheellista myöntää pyydetty poikkeus ainoastaan yhdeksi vuodeksi.
                  
               
                     (10)
                  
                  
                     Yhteisessä suosituksessa ehdotetut toimenpiteet ovat asetuksen (EU) N:o 1380/2013 18 artiklan 3 kohdan mukaiset.
                  
               
                     (11)
                  
                  
                     Purkamisvelvoitteen täytäntöönpanon asianmukaisen valvonnan varmistamiseksi jäsenvaltion olisi laadittava luettelo aluksista, joihin tätä asetusta sovelletaan.
                  
               
                     (12)
                  
                  
                     Koska tällä asetuksella säädetyt toimenpiteet vaikuttavat suoraan unionin alusten kalastukseen liittyvään taloudelliseen toimintaan ja kalastuskauden suunnitteluun, asetuksen olisi tultava voimaan heti sen julkaisemisen jälkeen.
                  
               
                     (13)
                  
                  
                     Sitä olisi sovellettava 1 päivästä tammikuuta 2020 kolmen vuoden ajan. Venussimpukoiden (Venus spp.) pienennettyä säilyttämisen vähimmäisviitekokoa, joka on 22 mm, olisi sovellettava vain yhden vuoden ajan,
                  
               ON HYVÄKSYNYT TÄMÄN ASETUKSEN:
         
            1 artikla
            Kohde ja soveltamisala
            
               1.   Tässä asetuksessa täsmennetään asetuksen (EU) N:o 1380/2013 15 artiklan 1 kohdassa säädetyn purkamisvelvoitteen täytäntöönpanon yksityiskohdat venussimpukoiden (Venus spp.) kalastuksessa tietyillä Italian aluevesillä.
            
            
               2.   Tätä asetusta sovelletaan Italian aluevesillä Välimeren yleisen kalastuskomission (GFCM) maantieteellisillä osa-alueilla 9, 10, 17 ja 18, sellaisina kuin ne ovat määriteltyinä Euroopan parlamentin ja neuvoston asetuksen (EU) N:o 1343/2011 (6) liitteessä I.
            
         
         
            2 artikla
            
               Venussimpukoiden
               (Venus
               spp.) korkeaan eloonjäämisasteeseen perustuva poikkeus
            
            
               1.   Asetuksen (EU) N:o 1380/2013 15 artiklan 4 kohdan b alakohdassa tarkoitettua korkeaan eloonjäämisasteeseen perustuvaa poikkeusta sovelletaan Italian aluevesillä GFCM:n maantieteellisillä osa-alueilla 9, 10, 17 ja 18 hydraulisilla pohjaharoilla saaliiksi saatuihin säilyttämisen vähimmäisviitekokoa pienempiin venussimpukoihin (Venus spp.).
            
            
               2.   Kun 1 kohdassa tarkoitetuissa tapauksissa saaliiksi saatuja venussimpukoita (Venus spp.) heitetään pois, vapauttamisen on tapahduttava välittömästi.
            
         
         
            3 artikla
            Säilyttämisen vähimmäisviitekoko
            
               1.   Poiketen asetuksen (EU) 2019/1241 liitteessä IX vahvistetusta säilyttämisen vähimmäisviitekoosta venussimpukoiden (Venus spp.) säilyttämisen vähimmäisviitekoko Italian aluevesillä GFCM:n maantieteellisillä osa-alueilla 9, 10, 17 ja 18 on kokonaispituutena mitattuna 22 mm.
            
            
               2.   Venussimpukoiden (Venus spp.) koko mitataan asetuksen (EU) 2019/1241 liitteen IV mukaisesti.
            
         
         
            4 artikla
            Alusluettelo
            Jäsenvaltion viranomaisten on toimitettava komissiolle viimeistään 31 päivänä joulukuuta 2019 suojattua unionin kalastuksenvalvonnan verkkosivustoa käyttäen luettelo aluksista, joilla on lupa pyytää venussimpukoita (Venus spp.) hydraulisilla pohjaharoilla Italian aluevesillä GFCM:n maantieteellisillä osa-alueilla 9, 10, 17 ja 18. Jäsenvaltioiden viranomaisten on pidettävä luettelo aina ajan tasalla.
         
         
            5 artikla
            Voimaantulo
            Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
            Sitä sovelletaan 1 päivästä tammikuuta 2020 alkaen 31 päivään joulukuuta 2022 saakka.
            Asetuksen 3 artiklaa sovelletaan kuitenkin 31 päivään joulukuuta 2020 saakka.
         
         
            Tämä asetus on kaikilta osiltaan velvoittava, ja sitä sovelletaan sellaisenaan jäsenvaltioissa perussopimusten mukaisesti.
            Tehty Brysselissä 28 päivänä elokuuta 2019.
            
               
                  Komission puolesta
               
               
                  Puheenjohtaja
               
               Jean-Claude JUNCKER
            
         
         
            (1)  EUVL L 354, 28.12.2013, s. 22.
         
            (2)  EUVL L 198, 25.7.2019, s. 105.
         
            (3)  EUVL L 409, 30.12.2006, s. 11.
         
            (4)  Komission delegoitu asetus (EU) 2016/2376, annettu 13 päivänä lokakuuta 2016, venussimpukoiden (Venus spp.) pyyntiä Italian aluevesillä koskevasta poisheittämissuunnitelmasta (EUVL L 352, 23.12.2016, s. 48).
         
            (5)  https://stecf.jrc.ec.europa.eu/plen1902
         
            (6)  Euroopan parlamentin ja neuvoston asetus (EU) N:o 1343/2011, annettu 13 päivänä joulukuuta 2011, eräistä kalastusta koskevista säännöksistä GFCM:n (Välimeren yleisen kalastuskomission) sopimusalueella ja kalavarojen kestävää hyödyntämistä koskevista hoitotoimenpiteistä Välimerellä annetun neuvoston asetuksen (EY) N:o 1967/2006 muuttamisesta (EUVL L 347, 30.12.2011, s. 44).